ช่วงเทศกาลสงกรานต์ ยกเว้นค่าผ่านทางพิเศษตลอด 7 วัน
การทางพิเศษแห่งประเทศไทย (กทพ.) แจ้งว่า เพื่อเป็นการอำนวยความสะดวกในการเดินทางของประชาชนในวันหยุดและช่วยลดภาระค่าใช้จ่ายให้ประชาชน รวมทั้งช่วยลดปัญหาจราจรติดขัดบริเวณหน้าด่านเก็บค่าผ่านทางพิเศษช่วงเทศกาลสงกรานต์ ซึ่งคาดว่าจะมีประชาชนเดินทางเป็นจำนวนมาก กทพ. จึงได้ยกเว้นค่าผ่านทางพิเศษ จำนวน 5 สายทาง ตั้งแต่เวลา 00.01 น. ของวันพุธที่ 12 เมษายน 2566  ถึงเวลา 24.00 น. วันอังคารที่ 18 เมษายน 2566 รวม 7 วัน ประกอบด้วยทางพิเศษบูรพาวิถี (ทางพิเศษสายบางนา-ชลบุรี)และทางพิเศษกาญจนาภิเษก (บางพลี–สุขสวัสดิ์) ส่วนวันพฤหัสบดีที่ 13 เมษายน 2566 เวลา 00.01 น. ถึงวันเสาร์ที่ 15 เมษายน 2566 เวลา 24.00 น. รวม 3 วัน ยกเว้นค่าผ่านทางพิเศษของทางพิเศษเฉลิมมหานคร (ทางด่วนขั้นที่ 1) จำนวน 19 ด่านทางพิเศษศรีรัช (ทางด่วนขั้นที่ 2) จำนวน 31 ด่าน และทางพิเศษอุดรรัถยา (บางปะอิน-ปากเกร็ด) จำนวน 10  ด่าน ซึ่งเป็นวันหยุดราชการประจำปีตามประกาศสำนักนายกรัฐมนตรีโดยเป็นไปตามนโยบายของรัฐบาลและกระทรวงคมนาคมที่ปรากฏในสัญญาสัมปทานฉบับแก้ไขใหม่ระหว่าง กทพ. บริษัท ทางด่วนและรถไฟฟ้ากรุงเทพ จำกัด (มหาชน) (BEM) และบริษัททางด่วนกรุงเทพเหนือ จำกัด (NECL)นอกจากนี้ กทพ. ร่วมกับเจ้าหน้าที่ตำรวจทางด่วนและหน่วยงานที่เกี่ยวข้อง  จัดตั้งหน่วยบริการประชาชนที่ใช้ทางพิเศษ เดินทางเข้า - ออก กรุงเทพมหานคร  จำนวน 6 จุด แบ่งเป็นด่านฯ ขาออกเมือง ระหว่างวันที่ 11-14 เมษายน 2566ที่ด่านฯ บางแก้ว 1 ด่านฯ ฉิมพลี  ด่านฯ บางปะอิน (ขาออก) เวลา 07.00 น.– 21.00 น. และด่านฯ ขาเข้าเมือง ระหว่างวันที่ 15-17 เมษายน 2566 ที่ด่านฯ บางนา ด่านฯ จตุโชติ และด่านฯ บางปะอิน (ขาเข้า) เวลา 07.00 น.– 21.00 น.